|  |  |
| --- | --- |
| 22.08.2024. | Nr.9/1 |

**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

 **SAISTOŠO NOTEIKUMU Nr.24-19**

###### “JELGAVAS VALSTSPILSĒTAS PAŠVALDĪBAS TERITORIJAS KOPŠANAS UN BŪVJU UZTURĒŠANAS SAISTOŠIE NOTEIKUMI” PRECIZĒŠANA

**Atklāti balsojot: PAR – 11** (A.Rāviņš, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors), **PRET – nav**, **ATTURAS – 3** (G.Kurlovičs, A.Rublis, A.Tomašūns),

Jelgavas valstspilsētas pašvaldībā 2024. gada 14. jūnijā saņemts Vides aizsardzības un reģionālās attīstības ministrijas (turpmāk - Ministrija) 2024. gada 14. jūnija atzinums Nr.1- 18/3876 “Par saistošajiem noteikumiem Nr.24–19” (turpmāk – atzinums), kurā Ministrija izteikusi iebildumus par atsevišķām Jelgavas valstspilsētas pašvaldības 2024. gada 23. maija saistošo noteikumu Nr. 24-19 “Jelgavas valstspilsētas pašvaldības teritorijas kopšanas un būvju uzturēšanas saistošie noteikumi” (turpmāk – saistošie noteikumi) normām un secināts, ka saistošie noteikumi precizējami daļēji atbilstoši atzinumā norādītajam.

Ministrijas atzinumā norādīts, ka saistošo noteikumu 2.1. apakšpunktā noteikta termina “gājēju celiņš” definīcija saistošo noteikumu izpratnē ir speciāli ierīkots un gājējiem paredzēts celiņš daudzdzīvokļu dzīvojamās mājas funkcionāli nepieciešamā zemesgabala robežās (ar segumu vai bez tā). Savukārt saskaņā ar Ministru kabineta 2015. gada 2. jūnija noteikumu Nr. 279 “Ceļu satiksmes noteikumi” “gājēju ceļš” saskaņā ar šo noteikumu 2.15. apakšpunktu ir “atdalīts ceļš vai ceļa daļa, kas paredzēta gājējiem un apzīmēta ar 415. ceļa zīmi”. Ņemot vērā, ka celiņš ne vienmēr ir ceļa daļa, tas var būt neatdalīts vai nepiekļaujas brauktuvei, kas atrodas daudzdzīvokļu dzīvojamās mājas funkcionāli nepieciešamā zemesgabala robežā, kā arī netiek apzīmēts ar 415. ceļa zīmi. Ievērojot minēto, nepiekrītam Ministrijas priekšlikumam un uzskatām, ka saistošo noteikumu 2.1. apakšpunkts atstājams negrozīts.

Veicot Ministrijas atzinumā norādītos precizējumus saistošo noteikumu 3. un 4. punktā, secināms, ka saistošo noteikumu 9.2. apakšpunkts atstājams negrozīts, jo piegulošās teritorijas kopjamā platība nevienā gadījumā nepārsniedz pusi no nekustamā īpašuma platības.

Izvērtējot Ministrijas 2024. gada 10. jūnija atzinumā Nr.1- 18/3752 “Par saistošajiem noteikumiem Nr.24–18” izteikto iebildumu par Jelgavas valstspilsētas pašvaldības 2024. gada 23. maija saistošo noteikumu Nr.24-18  “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” 3. punktu secināms, ka saskaņā ar Pašvaldības likuma 45. panta pirmās daļas 3. punktu dome ir tiesīga izdot saistošos noteikumus par teritoriju un būvju uzturēšanu, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu. Līdz ar to Jelgavas valstspilsētas pašvaldības 2024. gada 23. maija saistošo noteikumu Nr.24-18  “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” 3. punkta normu nepieciešams iekļaut saistošajos noteikumos kā 9. punktu, paredzot, ka viendzīvokļa dzīvojamās mājas, nedzīvojamās ēkas, neapbūvēta nekustamā īpašuma īpašnieka vai tiesiskā valdītāja nekustamajā īpašumā pret publisko ārtelpu vērstā teritorijā pienākumu koku un krūmu zaru apzāģēšanu virs ietvēm un brauktuvēm, ja tas traucē gājēju vai transportlīdzekļu pārvietošanos, un to augstums virs ietvēm ir zemāk kā 2,5 metri un virs brauktuvēm zemāk kā 4,5 metri. Minētās normas mērķis, nodrošināt sabiedrības drošību pārvietojoties pa gājēju ietvēm un brauktuvēm.

Ņemot vērā minēto, ievērojot atzinumā norādīto un saskaņā ar Pašvaldību likuma 47. panta piekto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

Izdarīt Jelgavas valstspilsētas pašvaldības 2024. gada 23. maija saistošajos noteikumos Nr.24–19 “Jelgavas valstspilsētas pašvaldības teritorijas kopšanas un būvju uzturēšanas saistošie noteikumi” šādus precizējumus:

1. Grozīt saistošo noteikumu izdošanas tiesisko pamatojumu un izteikt šādā redakcijā:

“*Izdoti saskaņā ar Pašvaldību likuma 44. panta otro daļu*”.

1. Izteikt 3. punktu šādā redakcijā:

“3. Nekustamā īpašuma un īpašumam piegulošu, publiskā lietošanā nodotu pašvaldības teritoriju kopšanu nodrošina nekustamā īpašuma īpašnieks vai tiesiskais valdītājs, tajā skaitā:

3.1. būves īpašnieks vai tiesiskais valdītājs, ja nekustamais īpašums sastāv no zemesgabala un būves, kas pieder dažādām personām (dalītais īpašums), vai zemes īpašnieks, ja būves īpašnieks nav zināms;

3.2. dzīvojamās mājas pārvaldnieks vai dzīvokļu īpašnieku kopība.”.

1. Izteikt 4.punktu šādā redakcijā:

“4. Lai nodrošinātu sabiedrības drošību, uzturētu sanitāro tīrību un saglabātu pilsētvides ainavu, saistošo noteikumu 3. punktā minētās personas nekustamajam īpašumam piegulošajā, publiskajā lietošanā nodotajā pašvaldības teritorijā ne vairāk kā piecus metrus no fiziskas personas nekustamā īpašuma vai daudzdzīvokļu dzīvojamās mājas funkcionāli nepieciešamā zemesgabala robežas, vai desmit metrus no juridiskas personas nekustamā īpašuma robežas nodrošina:

4.1. zāles nopļaušanu pēc nepieciešamības, nepieļaujot zāles garumu virs 20 cm;

4.2. ietvju un gājēju celiņu tīrīšanu līdz plkst. 7.30;

4.3. teritorijas sakopšanu, tajā skaitā nokritušo lapu, nokaltušo augu un zaru savākšanu.”.

1. Izteikt 5. punktu šādā redakcijā:

“5. Ietvju un gājēju celiņu tīrīšanu no sniega un kaisīšanu ar pretslīdes materiāliem nekustamajam īpašumam piegulošajā, publiskajā lietošanā nodotajā pašvaldības teritorijā nodrošina gājēju ietves īpašnieks vai tiesiskais valdītājs.”.

1. Svītrot 6. punktā vārdu “daudzdzīvokļu”.
2. Svītrot 6.2. apakšpunktā vārdus “nepieļaujot seguma virsmu bojājumus”.
3. Svītrot 7. punktu, attiecīgi mainot turpmāko punktu numerāciju līdz 8. punktam.
4. Izteikt 8. punktu šādā redakcijā:

“7. Nedzīvojamās ēkas teritorijas kopšanu nodrošina nekustamā īpašuma īpašnieks vai tiesiskais valdītājs, vai saistošo noteikumu 3.1. apakšpunktā minētā persona, ievērojot saistošo noteikumu 6.1. vai 6.2. apakšpunkta prasības.”.

1. Svītrot 8.1. apakšpunktā vārdus “nepieļaujot to uzkrāšanos un nokļūšanu nekustamajam īpašumam blakus esošajā teritorijā, ka arī nodrošinot to izvešanu vai apsaimniekošanu”.
2. Papildināt ar 9.punktu šādā redakcijā:

“9. Viendzīvokļa dzīvojamās mājas, nedzīvojamās ēkas, neapbūvēta nekustamā īpašuma īpašnieks vai tiesiskais valdītājs nekustamajā īpašumā pret publisko ārtelpu vērstā teritorijā nodrošina koku un krūmu zaru apzāģēšanu virs ietvēm un brauktuvēm, ja tas traucē gājēju vai transportlīdzekļu pārvietošanos, un to augstums virs ietvēm un gājēju celiņiem ir zemāk kā 2,5 metri un virs brauktuvēm zemāk kā 4,5 metri.”.

1. Izteikt 15.punktu šādā redakcijā:

“15. Ja uz ēkas fasādes elementiem (piemēram, ēkas jumta, karnīzes, ūdens noteku caurules vai balkona u.c.) atrodas sniegs, lāstekas vai ledus, kas publiskā ārtelpā rada apdraudējumu, ēkas īpašniekam vai tiesiskajam valdītājam nekavējoties jānorobežo teritorija ap bīstamo vietu, par to informējot Pašvaldības iestādi “Jelgavas digitālais centrs” pa diennakts iedzīvotāju atbalsta tālruni 8787, un ne vēlāk kā 24 stundu laikā no teritorijas norobežošanas brīža, jānotīra sniegs, lāstekas vai ledus no ēkas fasādes elementiem un jānovāc sniegs vai ledus no ietvēm un gājēju celiņiem braucamās daļas un citām vietām. Savāktā sniega vaļņi jāveido tādās vietās, kur tas netraucē un neapdraud gājēju un transporta kustību.”.

1. Izteikt 17.6. apakšpunktu šādā redakcijā:

“17.6. nodrošināt nekustamajā īpašumā publiski redzamā teritorijā esošo žogu, vārtu uzturēšanu tehniskā un vizuālā kārtībā, to atjaunošanu, remontēšanu vai nojaukšanu;”.

1. Izteikt V. nodaļas nosaukumu šādā redakcijā:

“SAISTOŠO NOTEIKUMU IEVĒROŠANAS KONTROLE”.

1. Svītrot 18. punktu attiecīgi mainot turpmāko punktu numerāciju līdz 20. punktam.
2. Izteikt 19. punktu šādā redakcijā:

“18. Administratīvo aktu, kas uzliek adresātam pienākumu izpildīt noteiktu darbību vai aizliedz izpildīt noteiktu darbību, izdod un administratīvā akta nepildīšanas gadījumā piespiedu naudu uzliek Pašvaldības iestāde “Jelgavas pašvaldības policija” Administratīvā procesa likumā noteiktajā kārtībā, ja policija konstatē, ka:

18.1. saistošo noteikumu 3. punktā minētā persona nepilda saistošo noteikumu 4.1., 4.2., 4.3. apakšpunktā noteiktos pienākumus;

18.2. nekustamā īpašuma īpašnieks vai tiesiskais valdītājs, vai saistošo noteikumu 3.1.apakšpunktā minētā persona nepilda saistošo noteikumu 7. punktā noteiktos pienākumus;

18.3. nekustamā īpašuma īpašnieks vai tiesiskais valdītājs nepilda saistošo noteikumu 8.1. vai 8.2. apakšpunktā noteikto pienākumu;

18.2. nekustamā īpašuma īpašnieks vai tiesiskais valdītājs nepilda saistošo noteikumu 9. punktā noteikto pienākumu;

18.3. ēkas īpašnieks vai tiesiskais valdītājs nepilda saistošo noteikumu 15. punktā noteikto pienākumu, t.i., ziemas periodā nav notīrījis sniegu, ledu vai lāstekas no ēkas fasādes elementiem, kas publiskā ārtelpā rada apdraudējumu.”.

1. Papildināt ar 19. punktu šādā redakcijā:

“19. Administratīvo aktu, kas uzliek adresātam pienākumu izpildīt noteiktu darbību vai aizliedz izpildīt noteiktu darbību, izdod un administratīvā akta nepildīšanas gadījumā piespiedu naudu uzliek Pašvaldības iestādes “Centrālā pārvalde” Būvvalde, ja būvei ir konstatēts vismaz viens no saistošo noteikumu 17.1., 17.2., 17.3., 17.4., 17.5., 17.6., 17.7., 17.8. apakšpunktā norādītājiem vizuālajiem trūkumiem.”.

1. Papildināt 20. punktu ar vārdiem iekavās (Latvijas Vēstnesis, 2022, 252 nr.).

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Domes priekšsēdētāja sekretāre  Ž.Memena

2024.gada 22.augustā